32004R0710
L 111/23
JURNALUL OFÍCIAL AL UNIUNII EUROPENE
REGULAMENTUL (CE) NR. 710/2004 AL COMISIEI
din 16 aprilie 2004
de derogare de la Regulamentul (CE) nr. 780/2003 în ceea ce privește un subcontingent tarifar deschis pentru carnea de vită și mânzat congelată de la codul NC 0202 și pentru produsele de la codul NC 0206 29 91
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat (1), în special articolul 32 alineatul (1) primul paragraf,
întrucât:
(1)
Regulamentul (CE) nr. 780/2003 al Comisiei (2) a deschis, sub numărul de ordine 09.4003, un subcontingent tarifar II de 34 450 de tone privind anumite tipuri de carne de vită și mânzat congelată și a furnizat modul de gestionare a acestuia, pentru perioada 1 iulie 2003-30 iunie 2004, divizată în două semestre.
(2)
Pentru ca agenții economici din Republica Cehă, Estonia, Cipru, Letonia, Lituania, Ungaria, Malta, Polonia, Slovenia și Slovacia să beneficieze de subcontingentul II de la 1 mai 2004, cantitățile disponibile pentru perioada subcontingentară 1 ianuarie-30 iunie 2004 au fost repartizate în două tranșe, pro rata temporis, în temeiul Regulamentului (CE) nr. 2341/2003 al Comisiei (3). În conformitate cu regulamentul respectiv, cererile de certificate se prezintă între 5 și 8 ianuarie 2004 și între 3 și 7 mai 2004.
(3)
Perioada ce corespunde celei de-a doua tranșe se limitează la două luni. Cantitățile disponibile pentru această perioadă sunt, de asemenea, relativ reduse. În vederea optimizării, în cursul acestei perioade, a utilizării certificatelor de import pentru produsele din carne în cadrul subcontingentului II, este oportun să se facă o derogare de la dispozițiile articolului 14 alineatul (7) primul paragraf din Regulamentul (CE) nr. 780/2003, autorizând toți titularii de certificate de import să vămuiască, în vederea punerii în liberă circulație, fără limită de cantitate, carnea care a fost în prealabil stocată în regim comunitar de antrepozit vamal.
(4)
Măsurile prevăzute de prezentul regulament sunt în conformitate cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
Prin derogare de la dispozițiile articolului 14 alineatul (7) primul paragraf din Regulamentul (CE) nr. 780/2003, titularii de certificate de import eliberate după 1 mai 2004, în temeiul Regulamentului (CE) nr. 2341/2003, pot să pună în liberă circulație, fără limită de cantitate, carnea care a fost în prealabil stocată în regim comunitar de antrepozit vamal.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 mai 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 aprilie 2004.